Polisie soek na bende wat by bakkery toeslaan | Maroela Media
Polisie soek na bende wat by bakkery toeslaan
'n Bende rowers het met kontant, vuurwapens en 'n voertuig gevlug nadat hulle Donderdagaand laat by 'n bakkery in Bosbokrand toegeslaan het.
Veiligheidswagte was op patrollie by die Sunbake-bakkery toe 'n groep van agt gewapende rowers ingestorm en die wagte – in hul bakkie by die hek na die perseel – oorrompel het. Die wagte was op pad na Mbombela.
"Die verdagtes het die wagte met wapens aangehou, van hul dienswapens beroof en hulle beveel om die hek oop te maak," sê brig. Selvy Mohlala, polisiewoordvoerder in Mpumalanga.
Die veiligheidswagte is na bewering in 'n kantoor toegesluit, terwyl die boewe glo die kantoor waar die kontant gehou word, oopgebreek en springstof gebruik het om 'n kluis oop te skiet. Hulle het 'n bedrag geld gebuit, die wagte van hul Toyota-bakkie beroof en in die rigting van Hazyview gevlug.
Mohlala sê hulle het die polisie ontbied en 'n saak van sakeroof word ondersoek. Die rowers is egter nog soek.
Lt.genl. Semakaleng Manamela, polisiehoof in Mpumalanga, het die voorval ten sterkste veroordeel en sê die verdagtes moet aangekeer en die vuurwapens teruggevind word.
Só bêre ANC glo poste vir pêlle
Kriminele het die land "gekaap" punt! Haat hierdie land waarvoor ek eens so lief was. Sodom en Gamora